钦定古今图书集成/明伦汇编/氏族典/第157卷 > 《王应麟姓氏急就篇》 > 垣荣祖
## 钦定古今图书集成/明伦汇编/氏族典/第157卷 > 《王应麟姓氏急就篇》 > 垣荣祖

按《南齐书垣荣祖传》，“荣祖字华先，下邳人。少学骑马
及射。宋孝建中，州辟主簿，为后军参军。明帝初即位，
四方反，除荣祖冗从仆射，遣还徐州，说刺史薛安都。
荣祖被拘，不得还，因收集部曲，为安都将领，假署冠
军将军。安都引魏入彭城，荣祖携家属南奔胊山，魏
遣骑追之，不及。荣祖惧得罪，乃逃遁淮上。太祖在淮”
阴，荣祖归附。明帝崩，太祖书送荣祖诣仆射褚渊，除
宁朔将军、东海太守。荣祖善弹，弹鸟毛尽而鸟不死，
海鹄群翔，荣祖登城西楼弹之，无不折翅而下。除晋
熙王征卤、安成王，车骑中兵，左军将军。及苍梧废，除
宁朔将军、淮南太守，进辅国将军，除游击将军，太祖
骠骑谘议，辅国将军，西中郎司马，汝阴太守。除冠军
将军、给事中、骁骑将军。预佐命勋，封将乐县子。出为
持节、督青冀二州刺史，迁黄门郎。永明二年为冠军
将军、寻阳相、南新蔡太守。作大形棺材盛仗，使乡人
田天生、王道期载渡江北监奴有罪告之，有司奏免
官削爵，付东冶案验，无实，见原。为安陆王平西谘议，
带江陵令。仍迁司马、河东内史，迁持节、督缘淮诸军
事、冠军将军、兖州刺史，领东平太守、兖州大中正。九
年卒，年五十七。